b'\n_START_ARTICLE_\nAlmindelig benved\n_START_SECTION_\nBeskrivelse\n_START_PARAGRAPH_\nAlmindelig benved er en l\xc3\xb8vf\xc3\xa6ldende busk, eller af og til et lille tr\xc3\xa6 med en langsom, opret og temmelig \xc3\xa5ben v\xc3\xa6kstform. Barken er f\xc3\xb8rst gr\xc3\xb8n (af og til n\xc3\xa6sten violet). De unge grene er firkantede med lyse striber langs kanterne. Senere bliver barken mere gr\xc3\xa5, og til sidst er den lysegr\xc3\xa5 med spredte, smalle furer. Knopperne er modsatte, tiltrykte, smalle og gr\xc3\xb8nne. Bladene er elliptiske med fint savtakket rand. Oversiden er m\xc3\xb8rkegr\xc3\xb8n, mens undersiden er gr\xc3\xa5gr\xc3\xb8n. H\xc3\xb8stfarven er klart r\xc3\xb8d._NEWLINE_Den blomstrer i maj-juni, og blomsterne er ganske sm\xc3\xa5 og gulgr\xc3\xb8nne. De sm\xc3\xa5, uanselige gulgr\xc3\xb8nne blomster indeholder en del nektar og best\xc3\xb8ves af mindre insekter. Frugterne er mere i\xc3\xb8jnefaldende. De er nemlig lyser\xc3\xb8de kapsler med fire klapper, der \xc3\xa5bnes ind til de oranger\xc3\xb8de kerner. Selve fr\xc3\xb8ene er hvide. Fr\xc3\xb8ene spirer villigt i Danmark._NEWLINE_Rodnettet best\xc3\xa5r af kraftige og t\xc3\xa6t forgrenede hovedr\xc3\xb8dder, der ligger lige under jordoverfladen ligesom de mange finr\xc3\xb8dder._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 5 \xc3\x97 3 m (30 \xc3\x97 25 cm/\xc3\xa5r). M\xc3\xa5lene kan anvendes ved udplantning.\n_START_SECTION_\nAnvendelse\n_START_PARAGRAPH_\nDe unge vintergr\xc3\xb8nne skud er f\xc3\xb8de for hjortevildt, og drosselfugle \xc3\xa6der fr\xc3\xb8ene. Planten t\xc3\xa5ler h\xc3\xa5rd besk\xc3\xa6ring. Den anvendes bedst i kanten af beplantninger eller i l\xc3\xa6siden af hegn.'